BODOLAND रादाब: तामुलपुर, 11एप्रिल: बर’ राव हारिमुआ थांना थानो नांगौब्ला जों बर’ हारिनि सुबुंफोरानो सोरखारि मावख’, फरायसालिफोराव गिबिसिनै बाहायनो नांगोन, लोगोसेनो बिटिआर हालामाव बर’ रावखौ सोरखारा गिबिसिनै बाहायनो नांगोन बाथ्राखौ बुंथियो मिरू बर’ थुनलाइ आफादनि गाहाय नेहाथारि प्रसान्त बर’ बिथांआ । लोगोसेनो बिथांआ फोरमायथिबावयोदि बर’ रावखौ गुबुन हारिनि सुबुंफोरनो रायज्लायहोनो हानाय बादियै मोनसे एप्पसनि जोहै बर’ आरो अस’मिया, बर’ आरो इंराजिनि राव सोलायनाय खामानिआ सोलिगासिनो दं बे खामानिआ जाफुंसारोब्ला बर’ रावखौ गुबुन हारियाबो सोलोंनो हागोन लोगोसेनो बर’ सुबुंफोराबो अस’मिया आरो इंराजि रावखौ सोलोंनो हागोन होननानै मख’यो । बेजों लोगोसेनो बर’ रावा आसामनि सोरखारि राव गनायथि मोनबाय बेनिखायनो बर’खौ आसामनि मोनफ्रोमबो हाबाफारिआवनो बाहायनो नांगोन आरो बर’ राव जौगानाइ खामानि मावनो थाखाय सोरखारा बर’ थुनलाइ आफादखौ मदद होनो नांगोन होनना बर’ थुनलाइ आफादनि 60 थि बोसोरसालिया जथुम्मानि जोबथा सानाव बाहागो लानानै बे बाथ्राखौ बुंथियो । लोगोसेनो हाबाफारि बादियै बर’ थुनलाइ आफादनि गोथार फिरफिलाखौ फुंबिलि समाव बर’ थुनलाइ आफादनि आफादगिरि तरेन बर’ बिथांआ बिरहोयो । लोगोसेनो मुख्लं खाम्फाआव ड• दीननाथ बसुमतारी बिथांआ बिबार बावजेननो बेजों लोगोसेनो बर’ थुनलाइ आफादनि गेदेमा लिरगिरि, थुनलाइगिरि बिथांमोननि गोसोखांथि खाम्फाआव सिताराम बसुमतारी बिथांआ गिबिसिनै बिबार बावजेनो । बेजों लोगोसेनो हाबाफारि बादियै रांसार थुनलाइयारि बान्था 2020 खौ अनिमा बसुमतारीनो, समेस्वरी ब्रम्ह थुनलाइयारि बान्था 2020 मुश्री हांख्राय उजिरनो , लक्षेस्वर ब्रम्ह 2020 हारिमु बान्थाखौ अनिमा नार्जारीनो आरो हाब्राकाट बान्था 2020 खौ महिन्द्र सोरगियारि बिथांमोननो गथायो । बेनि अनगायैबो बर’ बिजों आइदानि गोजौ फरायसालिनि जोबथा आनजादाव बांसिन नम्बर मोननो सानै फरायसा थरायना ददेरे रामसियारि आरो थरायना बिबुंथि मोसाहारि बिथांमोननो थुलुंगाखां बान्था महरै होनाय जायो, लोगोसेनो जौसिन आन्जादाव बांसिन नम्बर मोननो हानाय सानै फरायसा मन्जु बर’ आरो बिजुलि बर’ बिथांमोननो थुलुंगाखां बान्था गथायो । बेनि अनगायैबो साहित्य एकाडेमि लाइमोन बान्था 2020 खौ निउटन के बसुमतारी आरो साहित्य एकाडेमि गथ’ थुनलाइ बान्था 2020 खौ ड• अजित बर’ बिथांमोननो गथायो । लोगोसेनो साहित्य एकाडेमि राव सोलायनाय बान्था 2019 खौ गपिनाथ ब्रम्हनो गथायो लोगोसेनो मान बावनाय महरै तामुलपुर हालामनि सनेस्वर बसुमतारी, दावहानांग्रा मोसाहारि आरो केसब चन्द्र बर’ बिथांमोननो गथायो । गेवलां मेलनि हाबाफारिखौ बर’ थुनलाइ आफादनि आफादगिरि तरेन बर’ बिथांनि मासि लाना सामलायनाय हाबाफारिआव बेखेवगिरि महरै बिटिसिनि गाहाय मावफुं सोद्रोमा प्रमद बर’ बिथांआ बाहागो लानानै बर’ थुनलाइ मुलुकखौ गोजौआव जौगाखांनो थाखाय नांगौ जानाय गासैबो मददखौनो होनो थाखाय थियारि आरो बेनि थाखाय अरायबो खामानि मावलांगोन होनना बुंथियो बेजों लोगोसेनो खौरांगिरिफोरनि सोंथिआव आलादा रायजो बड’लेण्ड दाबिनानै हाथियार लानानै सोमावसारनायाव हमजाना जेलाव जोबनानै दोनजानाय एनडिएफबिनि गायसंगिबि रन्जन दैमारि बिथांआ बिटिआर गोरोबथानि गेजेरजों थाबैनो उदां अखोरांआव गिदिंनो हागोन । बिटिआर गोरोबथानि उनाव रन्जन दैमारिजों लोगोसेनो एनडिएफबि केडारफोरनि दायखौ फोजोबनो थाखाय दासिमाव जुनियायै केसफोरखौ नायबिजिरगिरि मोनब्रै आलादा रोखोमै बिजिरसालि फसंनाय जाबाय सोरखारि उखिलफोरा गोरोबथानि रादाय बादियै जाबसिननानै होनाय केसफोरखौ मोनसे मोनसे बोखांना लाफिनगोन आरो जोबथारनायाव बे केसफोरा थाहैनाय नंया अब्लानो रन्जन दैमारि बिथांजों लोगोसेनो एनडिएफबिनि केडारफोरा उदां जागोन होनना मख’यो । लोगोसेनो बर’ रावखौ जौगाहोनो थाखाय सोरखारा फारि फारियै हाबाफारि लागासिनो दं होनना मख’देरो । आरो गाहाय आलासि महरै पदमश्री बान्था मोनगिरि ड• मंगलसिं हाज’वारि बिथांआ बाहागो लानानै बर’ राव थुनलाइ हारिमु आसार खान्थि बायदि जौगानायनि बागै गुवारै बेखेवनानै होयो । बर’ थुनलाइ आफादनि 60थि बोसोरसालिया जथुम्मानि हाबाफारिआव रायजो सभानि एम.पि बिस्वजित दैमारि, बर’ कचारी अट’नमास काउंसिलनि गाहाय मावफुंगिरि मिनिनेस्वर बसुमतारी, लेंङाइ मावफुंगिरि रमिय’ पि नार्जारी, बिटिसिनि बुंथिगिरि कातिराम बर’ , बारग’ MLA इमानुयेल मोसाहारि, तामुलपुर ओन्सोलनि समाज सिबियारि लेह’राम बर’, बिथांमोनजों लोगोसेनो राजखान्थियारि दैदेनगिरि आरो बर’ थुनलाइ आफादनि दैदेनगिरि बिथांमोनजों लोगोसेनो समाज सिबियारि बिथांमोनहा बाहागो लायो ।